Uošvės Liežuvis

Uošvės Liežuvis – sala Kupiškio tvenkinyje, Kupiškio rajone, Kupiškio seniūnijoje, apie 1,5 km į šiaurę nuo Kupiškio centro. Susidarė, 1984 m. užtvenkus Lėvenį ir užliejus Lėvens (vakaruose) bei jo intako Juodupės (rytuose) slėnius. Apie 800 m ilgio, 50–150 m pločio, beveik 9 ha ploto. Aukščiausias taškas – apie 85 m virš jūros lygio (6 m virš tvenkinio vandens paviršiaus) salos šiaurėje.Topografinis žemėlapis, 1:10 000, 14-35-2-2-4-4, 1995 m.

Sala paversta poilsio zona: pasodinta keliasdešimt rūšių medžių, įrengtas dendrologinis parkas, pažintiniai takai, suoliukai, poilsio aikštelės su pavėsinėmis, tualetais, pastatyti informaciniai stendai, vyksta įvairūs renginiai. Į salą patenkama dviem pėsčiųjų tiltais, prie kurių įrengtos automobilių stovėjimo aikštelės: salos šiaurėje, iš Pajuodupės kaimo pusės, ir pietuose, iš Aukštupėnų poilsiavietės. Pastarasis – pontoninis, saugant nuo ledo šaltuoju metų laiku nuimamas.Uošvės Liežuvio salos dendrologinis parkas, Kupiškio rajono turizmo ir verslo informacijos centras. Nuoroda tikrinta 2025-04-03. Tarp salos ir Aukštupėnų poilsiavietės įrengta beveik 100 m ilgio vandenlenčių trasa su rampomis.Kupiškio marių sala Uošvės Liežuvis, Pamatyk Lietuvoje. Nuoroda tikrinta 2025-04-03.

 Istorija 
Užtvenkus Lėvenį dabartinės salos vietoje susidarė pusiasalis (1988 m. laikraštyje vadinamas Pajuodupės pusiasaliuSkirmantė Lukšaitė, Pusiasalyje sušlamės parkas, „Komunizmo keliu”, 1988-10-29. Nuoroda tikrinta 2025-04-03.). Jame nuspręsta įrengti parką. Darbai pradėti 1987 m., tvarkyta pagal Kraštotvarkos laboratorijos vadovo Stepono Maculevičiaus parengtą projektą. Pakrantėje supilti akmenys apsaugai nuo erozijos, ant jų užpiltas gruntas, pradėtas formuoti salos reljefas ir apžvalgos aikštelės. Rudenį suarta pieva, ruoštasi medelių sodinimui. 1988 m. rudenį surengta medžių sodinimo talka, pasodinta keli tūkstančiai įvairių želdinių. Pusė jų prigijo, kiti vėliau atsodinti. Melioratoriams iškasus kanalą, pusiasalis virto sala. Per kanalą komunalininkai pastatė tiltą – jo statyboms iš Telšių atgabenta apie 24 m ilgio gelžbetoninė sija. 2–3 metus po medelių sodinimo vieta buvo apleista, nešienaujama, vėliau pamažu pradėta tvarkyti, tapo kupiškėnų traukos centru. XXI a. antrajame dešimtmetyje įrengtas antras, pontoninis, tiltas.Jurga Banionienė, Į Uošvės Liežuvį – vėl pontoniniu lieptu, Kupiškėnų mintys, 2024-03-12. Nuoroda tikrinta 2025-04-03.

Salos pavadinimą sugalvojo Sąjūdžio Kupiškio iniciatyvinės grupės nariai.Banguolė Aleknienė-Andrijauskė, Parko sodinimo Uošvės Liežuvyje peripetijos, Kupiškėnų mintys, 2023-05-26. Nuoroda tikrinta 2025-04-03.

 Šaltiniai 

 Nuorodos 
 „Kupiškėnų mintys” apie Uošvės Liežuvį

Kategorija:Lietuvos upių salos
Kategorija:Kupiškio rajono savivaldybė